Deurbraak gemaak maande ná man verdwynHennie Venter Die polisie het twee mans in hegtenis geneem in verband met die moord op Hennie Venter (36) nadat menslike oorskot op ’n hoewe in Northam, Limpopo, gevind is. Venter is op 11 September verlede jaar as vermis aangemeld. Die eerste deurbraak in die saak is vroeër vandeesmaand gemaak toe ’n taakspan, bestaande uit lede van verskeie eenhede, op ’n mes, panga en byl, wat glo gebruik is om Venter te vermoor, op ’n hoewe in Northam afgekom het. Volgens brig. Motlafela Mojapelo, polisiewoordvoerder, is die ondersoek op die betrokke hoewe en omliggende gebiede verskerp en dit het tot die ontdekking van menslike oorskot gelei wat vermoedelik dié van die oorledene is. “Die ontbinde oorskot is op verskillende plekke in die omgewing van die hoewe gevind waarna twee verdagtes in hegtenis geneem is nadat hulle positief met die moord verbind is.” Die eerste verdagte is op 17 Julie in Bloemfontein in hegtenis geneem en die ander verdagte is Saterdag in Northam in hegtenis geneem. Volgens voorlopige ondersoek was die verdagtes bevriend met die oorledene en het hy hulle besoek toe hulle hom na bewering vermoor het. Mojapelo het gesê die verdagtes het glo Venter se liggaam opgekap en dit op verskillende plekke in die omgewing van die hoewe begrawe. “Die motief vir die moord en presies hoe die moord gepleeg is, sal deur verdere ondersoek bepaal word.” Die verdagtes, albei 34 jaar oud, sal na verwagting Maandag op aanklag van moord in die Northam-landdroshof verskyn. Lt.genl. Thembi Hadebe, provinsiale polisiekommissaris, het gesê die moord op Venter is een van die skokkendste voorvalle nog in Limpopo. “Ek wil die ondersoekspan onder leiding van kapt. Du Plessis loof vir hul noukeurige ondersoek wat gelei het tot die inhegtenisneming van die verdagtes. Ons hoop geregtigheid sal geskied vir die slagoffer en almal wat geraak word.”